Kaare Dybvad Bek (S), 2025-01-09:
Nej, vi har sådan set strammet på reglerne for indfødsret, mens den her regering har siddet, og mens De Konservative ikke har været med i aftalen.
Så det kan fru Brigitte Klintskov Jerkel jo selv komme frem til ved at undersøge, hvad for nogle regelændringer der er blevet lavet, bl.a. i forhold til gebyrstørrelse og i forhold til andre ting.
Så det kan jeg slet ikke genkende, og jeg vil også sige, at jeg synes, at der er en vis logisk brist i den her sagsbehandling, man ønsker at gennemføre.
Hvis man tager sidste års lovforslag, var der ca. 1.800 bipersoner på de lovforslag.
Det vil så svare til, at man på en almindelig mødeuge i Folketinget, som der måske er, lad os sige 35 af i løbet af et år, skulle sagsbehandle 50 ekstra sager.
Det vil altså sige, at man for hver dag, vi mødes i Folketinget, som medlem af Indfødsretsudvalget skal sidde og sagsbehandle 10-15 sager, og til hver af dem vil der være en papirmængde på i hvert fald flere hundrede sider, som det vil være relevant at læse.
Jeg har svært ved at se, hvordan man som udvalgsmedlem kan tage den opgave alvorligt, hvis man forudsætter, at man stadig som ansøger til et statsborgerskab også kan få sine børn med som statsborgere.
Tak, formand, og tak for forslaget her fra Det Konservative Folkeparti om, at bipersoner under den kriminelle lavalder ikke automatisk kan blive statsborgere sammen med deres forældre.
Som jeg forstår forslaget, vil man i stedet have, at det er Indfødsretsudvalget, der for hver enkelt biperson skal tage stilling til, om barnet skal blive statsborger sammen med barnets forældre.
Jeg vil starte med at sige, at regeringen ikke kan støtte beslutningsforslaget.
Vi er sådan set enige med Det Konservative Folkeparti i, at et dansk statsborgerskab ikke er en rettighed, men at det er noget, som man skal gøre en indsats for at opnå, og det er derfor, vi løbende skærper vandelskravet, også i forhold til bipersoner, der ønsker at blive statsborgere, og som er over den kriminelle lavalder.
Bl.a. i 2021 blev vi enige om, at ansøgere, som er idømt betinget eller ubetinget fængsel, er udelukket fra at blive danske statsborgere, og det gælder selvfølgelig også folk, der er bipersoner.
Børn, som er under 18 år, som er ugifte, og som har bopæl her i riget, bliver danske statsborgere sammen med deres forældre, hvis de har forældremyndigheden, og det er altså som bipersoner, og det allerede i dag en betingelse, at bipersonerne skal opfylde de samme vandelskrav som deres forældre.
Men – og det er måske her, den egentlige uenighed ligger – vi har jo en kriminel lavalder, som er 15 år, og den respekterer vi jo også i den her sammenhæng.
Vandelskravet for bipersoner, der når at fylde 15 år, inden de erhverver dansk statsborgerskab sammen med deres forældre, bliver tjekket i forbindelse med sagsbehandlingen, og som det også er bekendt for Folketinget, sker behandlingen af ansøgninger om naturalisation efter de gældende retningslinjer, som er fastsat i indfødsretsaftalen.
Det fremgår bl.a., at hvis en ansøger om dansk statsborgerskab opfylder de almindelige betingelser for at kunne erhverve et dansk statsborgerskab ved lov, vil ansøgeren kunne optages på lov om indfødsrets meddelelse uden at blive forelagt Indfødsretsudvalget.
Det gælder selvfølgelig også for vedkommendes børn, som vil fremgå som bipersoner.
Tak for ordet.